作者:武元衡
標題:秋日對酒
內容:行年過始衰，秋至獨先悲。事往憐神魄，感深滋涕洟。百憂紛在慮，一醉兀無思。寶瑟拂塵匣，徽音凝朱絲。幽圃蕙蘭氣，煙窗松桂姿。我乏濟時略，杖節撫藩維。山川大兵後，牢落空城池。驚沙猶振野，綠草生荒陂。物變風雨順，人懷天地慈。春耕事秋戰，戎馬去封陲。波瀾暗超忽，堅白亦磷緇。客有自嵩潁，重徵棲隱期。丹訣學仙晚，白雲歸谷遲。君恩不可報，霜露繞南枝。